Suku Bawean kalebat ing sub wong Jawa miturut sensus BPS taun 2010. Masarakat Malayu Malaka lan Malaysia langkung ngenal kanthi sebutan Boyan katimbang Bawean lan wonten ing pamanggihipun "Boyan" ateges sopir lan tukang kebun ("kephun" wonten ing basa Bawean), amargi pakaryan sapérangan ageng masarakat asal Bawean inggih punika makarya ing kebun utawi dados sopir. Tiyang-tiyang Bawean minangka sawijining golongan alit saking masarakat Malayu ingkang asalipun saking Pulo Bawean ingkang dumunung ing Laut Jawa antawis kalih pulo ageng inggih punika Pulo Kalimantan ing lèr lan Pulo Jawa ing sisih kidul. Pulo Bawean dumunung ing antawis 80 mil arah lèr Surabaya, lan mlebet ing kabupatèn Gresik. Pulo Bawean kasungsun saking kalih kacamatan, inggih punika kacamatan Sangkapura lan kacamatan Tambak. Diponggo minangka salah satunggaling kalurahan saking 30 kalurahan ing pulo Bawean ingkang basanipun bènten sanget kaliyan désa-désa sanèsipun. Masarakat Diponggo basanipun semi Jawa, ing pundi minangka warisan saking sawijining ulama wanita ingkang naté mapan ing désa punika, inggih punika waliyah Zainab, ingkang taksih keturunan Sunan Ampel.